khistorydata/jeongjo-sjw-relations huggingface dataset:
정조 23년 · 목
禮曹啓言謹依湖南幼學趙基孝等上言覆啓判付端廟舊臣安貴行褒贈事議于大臣則左議政李秉模以爲故典籍安貴行其爲靖義諸臣之一則明矣墓道之文本多出於家杖壇壝之禮各有義於取舍何必以其孫之撰碑配食之未參爲疑乎典籍書官可想其志貤贈有無豈或輕重其人而在朝家崇節之義合有贈職之典云判府事沈煥之以爲安貴行事雖未見先輩名賢之所稱述新編莊陵誌旣載其名字於靖義諸臣之列則在聖朝崇節之方施以贈爵之典恐合於功款惟重之聖訓云請上裁敎以依大臣議施行
정조 23년 · 강
命贈執義李光輪贈諡事令春曹指一論啓
정조 23년 · 목
禮曹啓言謹依洪州進士韓濟裕等上言覆啓判付贈執義李光輪贈諡事議于大臣則左議政李秉模以爲李光輪旣無官守而托其親於弟與子伏劍奮義死不旋踵以實蹟則布在朝野以表章則已被旋贈死節之人在法當諡臣無容更議云判府事沈煥之以爲李光輪以草野韋布奮義赴難討賊力盡以身殉國其事蹟昭布簡册碑誌之中且在當時旌其閭享諸祠而其贈秩則視同時死節諸臣大有差等以聖朝崇報節義之典比例而論之合施加等褒贈之恩而係是久遠之事臣不敢輕議云請上裁敎以兩大臣之議差有異同卿等指一附陳意見
정조 23년 · 강
命故牧使文緯世贈職
정조 23년 · 목
禮曹啓言謹依長興幼學任五源等上言覆啓判付故牧使文緯世及其子直長英凱弘凱褒贈事博採公私文蹟議于大臣則左議政李秉模以爲文緯世聞義兵相繼敗沒奮泣曰國之所恃在湖南湖南不保國不可爲死得其所宜矣不可鳥獸伏推任啓英爲將至誠給饋餉卒能合諸道義將馘錦山茂朱賊膞開寧蹴星州皆其力也任啓英疏陳其首功巡察使權慓馳啓義兵功亦以爲首後除龍潭令値島夷復肆出奇兵斬獲甚多此其雜出於行狀及墓道之文也施以贈職之典恐合報功之義而其子英凱弘凱當适變將欲倡義賊平旋止且無文蹟之可據置之爲宜云判府事沈煥之以爲文緯世倡起義旅推陷賊鋒保障湖南之一面而其實蹟亦登於當時奏啓文字則在朝家褒贈之典宜視任啓英張潤等爲例而先輩碑狀中亦有槪見者否臣未及考據只以故師臣權慄之義兵功狀爲準而施以褒贈之典亦有合於聖朝闡幽酬功之義乎臣不敢妄論而若其英凱弘凱聞适變欲倡義勤王其風烈足以感後世之人顧無朝野文蹟之可徵置之亦宜云請上裁敎以依大臣議施行
정조 23년 · 강
命捕校金昌國等移送秋曹照律
정조 23년 · 목
左捕廳啓言罪人金昌國韓宗奎以治盜之律具格施威取招則金昌國招以爲韓慶信本以貧窮之人行事極爲殊常旅客人李哥之南草二十斤欺取賣食云故執捉慶信與譏察同任韓宗奎往外南山有所平問則慶信專事吞吐故縳懸于松枝施杖打問之際皮傷齒折而意不得眞贓故過三日放送至於勤令援引富民欲徵買贓之說原無開口之事云韓宗奎招與昌國招同枉捉良民鍜鍊成賊之狀渠等旣已自服難逭反坐之律執跡以論則昌國爲首唱宗奎爲隨從請竝移送秋曹照律重勘允之
정조 23년 · 목
兼左諭善徐龍輔入見如儀僚屬李魯春隨入講說見講學廳日記
정조 23년 · 목
政院以來初一日輪對日次取稟敎以當次人受點後日次來待
정조 23년 · 강
推執義李貞運掌令姜世綸
정조 23년 · 목
承旨洪義浩啓言當此悶旱求助之日執義李貞運掌令姜世綸以已行公之人今已日晚尙不詣臺請推考牌招從之○李貞運啓言今日欲觀諫院去就而進身矣未及周旋至有喉院問備請牌之擧以此情踪何敢晏然於臺次乎請命遞斥臣職敎以勿辭亦勿退待
정조 23년 · 강
命永平崔原氏獄案令道臣錄啓貞女李氏事探問以聞
정조 23년 · 목
備局啓言卽見永平幼學李慶裕原情則以爲渠有一女早孀而隣居私婢五合家接一富賈崔厚氏者將至數年充飽崔漢之錢乃生奸計囑渠女以奸淫之事渠女正色叱退則翌夜使崔漢突入渠女之房渠女驚呼家人崔漢仍爲跳去而五合則踵至叱辱渠女不勝憤辱以至自決奔告本邑則嚴囚崔漢與五合卽以均施償命之意報于營門營題嚴截而至今兩年尙未償命脫枷無常便作輕囚而渠女則于今朞年尙不掩土以待償命云矣果如原情內辭緣則貞女之齎鬱扼冤足爲干和之端問諸該曹尙未錄啓云請卽令道臣嚴訊取服具格狀聞敎以貞女尙未旌表潑漢尙未償命豈非干和之一端乎嚴飭斯速錄啓而無敢例推期於捧遲晚以爲具格用法之地女人自決一款爲先探問狀聞事一體分付
정조 23년 · 강
命猪廛作弊之內司下屬用加於凡民幾倍律宮奴亦令嚴治次知中官施以流三千里律收贖放送不告首吏流一千五百里仍命懸房作弊與否査問草記
정조 23년 · 목
備局啓言各官房奴屬之憑藉貿易作弊委折査實草記事命下矣猪廛市民等卽爲招問則所告內明禮宮壽進宮於義宮龍洞宮貿易奴子各有隨率而此輩作弊不一其端近來畜產不蕃物價漸踊而只以常定之價必求最大之品竝與常定價而又或減給賣買時不令布人操刀而多寡惟意割去甚或有憑藉貿取轉買酒家之弊時年五月間於義宮隨率崔哥漢因廛民之若干爭價至於結縳敺打今年四月念間內需司奴子隨率兩漢稱以貿易遍行一廛隨處勤貿計其本價幾爲二十五兩而僅給半價矣追聞之則乃爲渠輩會飮之需欲爲呈訴於該司而未果云故內需司下屬及四宮奴屬竝爲捉來嚴加査問則上項諸條果如廛人所告蓋北四宮貿易皆有所重其所擧行尤宜小心而乃有此中間憑藉許多作弊之事雖或諉以隨率輩之所爲若非頭目之指揮此輩安敢乃爾此廛如此則他可類推內司則各宮凡事非徒不能檢飭該司下屬之作弊反復甚焉誠極駭然請當該次知中官等竝令該府拿問嚴勘作弊之下屬出付攸司從重科治此後則無論大小貿易減價勤買等弊各別禁斷外此各宮房奴屬亦爲一一査問則些少之弊或有或無而其所云云俱極猥瑣雖不足煩論自內司隨時察飭之意一體分付敎以牛肉靳買之弊嚴禁何如則猪廛行惡又現發勿論多寡疏數名以官房之屬一有干禁者其律宜用加於凡民幾倍矣內司奴屬及首奴漢令刑曹用右律犯科宮奴亦令該曹嚴治猪廛若此從前嚴禁之懸房亦必依奮卽爲査問草記次知中官之不能操切駭然甚矣昨日本司盤覈之事仍爲掩置此弊一開來頭中官輩掩弊之奸僞何以防之該中官所當別樣嚴治而年過七十爲先令該府拿處施以流三千里之律收贖放送不爲來告首吏流一千五百里
정조 23년 · 강
勘治宣傳官敺打罪人洪秉圭等
정조 23년 · 목
御營廳啓言依下敎宣傳官敺打罪人等罪犯輕重往復相議於當初執捉之諸將臣後今日習陣時多般嚴問査實則十七右中沈鎭李世稷禹尙準明仁祥趙駿逵徐允修宋文翊李禁載韓淸運李禁彬李厚田高益謙鄭福興黃仁希等或稱琴歌或稱觀光而此與犯手有間各嚴棍十五度放送其中趙駿逵則病勢方劇有難棍治姑爲保放洪秉圭沈水之洪蘇榮等挺身敺打狼藉無忌爲先嚴棍二十度而此等凶悖之類不可尋常處之諸移送秋曹依律嚴處允之
정조 23년 · 강
施箭串燒戶恤典
정조 23년 · 목
漢城府以南部箭串民家九戶燒燼別單啓敎以間數都計旣多蝸屋間亦有之另施恤典期於斯速庇身
정조 23년 · 강
命金吾時囚申大勸保放令廣州守臣査啓李秉淳亦爲保放待繡衣復命李得濟姑放令道臣査啓李泰賢勘放
정조 23년 · 목
義禁府啓言廣州中軍申大觀口招以爲渠待罪廣州中軍今至三年而秦興福墳山不知在於何處李一龍又不知爲何許人山訟與否初非中軍之所干則秦興福所謂捉來渠山守護之族親勤說之使之偸葬仍爲牢囚有若受囑於一龍者然此實千萬曖昧云大觀曾經宣傳官請上裁敎以往復廟堂如無可問之端放送後草記又啓言時囚罪人申大觀事依判付往復廟堂已自本司更爲査問於呈訴人秦興福處則所告以爲渠之祖父母及父母入葬於廣州義谷鶴峴地渠之五寸叔林洪曾祖墳亦在其南麓而二月間隣居李生員之子一龍者將葬其祖母於秦林兩山之間起腦處距秦哥山爲四十步距林哥山爲三十餘步故林洪先呈本官渠亦聞奇下去呈訴則遣鄕所摘奸圖形後李家置之落科仍爲置塜矣三月空官時自中營忽招林洪謂以庶人無步數何敢與兩班爭訟又爲置塜乎仍爲囚禁三日始放而被囚之翌日李家已爲入葬於其地矣當初渠軍起訟於本官不關於中營則中營之不知渠輩姓名固無怪矣及至林洪因山訟被捉之事豈可曰不知乎捉囚林洪以致乘間勒葬則渠軍山訟便同不攻自破此爲冤悶之端云矣興福之前後所供旣如是丁寧而申大觀特敎嚴問之下敢以初無是事全然牢諱粧撰納供者誠極痛駭仍爲嚴囚後坐起時更加盤覈期於得情允之敎以悶旱之時不可滯囚應捧供時囚外口招議處照律留以知事擧行又啓言申大觀更招以爲毋論秦興福林洪李一龍初無山訟聽理之事此或興福錯認誤訴於廟堂惟願一番行査以卞虛實云請上裁敎以必是渠不當之事故有此累度發明此囚則保放自卿府行會廣州守臣査實狀聞後議處又啓言前掌令李泰賢原情以爲多石之招引再丹事已悉於渠子所供石興大事宣洩事渠子果有傳及於家中在渠同當嚴斥則揆以常理焉敢有漏洩于囑者哉事情則雖如此莫非渠不善訓子之罪云泰賢曾經侍從請議處敎以干囑臺臣一款旣無可執之跡則臺臣事轉益疑眩至於此囚則所當白放而始不能制其家中賤物終煩登聞之狀殊甚可駭勘以當律放送而不可滯囚區別功議以草記擧行又啓言永川前郡守李秉淳原情以爲道臣狀啓中所論災結事本郡百弊俱存茫無頭緖而至於昨秋適値慘歉報營災總爲二千七十結四十五負二束內營門直減爲五百六十八結實災爲一千五百二結四十五負三束而其中代播與未移等災以蠲稅之意朝飭至嚴故初不把束分減一千四百七結四十五負三束全災俵給餘數九十五結則勢將分泒於晩移旱損等災而兩災名色合爲六百六十三結故以九十五結從略分俵矣俵災後該吏幻弄之說有所入聞故親執査櫛現發者爲一百八十結而磨勘已久勢無及矣今此査得災結又將分俵於晩移旱損等災而分數磨鍊則每十結加給三結則不足加俵二結則有餘故以此意面議於前道臣則以爲一百二十餘結則晩移旱損災每十結二結式加給其餘五十餘結則均是民事錄上官簿以防民役爲當云而渠閱月趑趄及至二月旬間聞老母病勢危篤蒼黃上來而査得餘結以未及區處之意分付該吏待新官措置四月下去後躬往營門更陳前道臣商議之狀仍請更待指揮區處云則答以田結不當如是他用云故往復未及歸一之際五月又聞母病忙急決歸只爲別錄於官簿以竢營邑之措處而已渠旣見瞞於奸吏則昏謬之責固所甘心而至於偸弄云云査得餘結尙在邑簿實非渠所可容手者云請刑推得情敎以犯科則犯科何論多少差遣之日念舊申諭果何如則無妄作罪尙難倖逭災結文簿所爲如彼何可尋常處之乎近聞該邑爲弊邑民不聊生故別差繡衣姑未復命此囚則府內保放以待結未又啓言楊州前牧使李得濟原情以爲渠叨任五朔自初禁酒屢捉屢犯頑不遵禁者或笞或棍冀或知戢而至於被棍致命初無是事小兒棍殺尤豈近理小兒被捉卽邑底班戶而壯奴頑拒童婢代送故數日保放楚撻放之前後推治皆是路傍店漢邑底班戶之賣釀者則其所怨謗傳聞抑或無怪云得濟曾經閫師請議處敎以囚供之發明如此令道臣詳査狀啓後議處行査間姑放
정조 23년 · 강
放定配罪人金雲得等
정조 23년 · 목
刑曹啓言依下敎取考諸道配案則昌平金龍得永宗李景容槐山丁大得罪犯俱係不輕竝仍配平昌金龜潮所坐旣不深重到配亦已經年放渭原李東烔雖以往見病父請由遭故外無給暇之例請置之允之又啓言開寧金光信慶興朴尙秀萬頃馬希碩薪智島全得喜興陽李彥弼富寧李大鍊興海孔翊周淸河姜興瑞罪犯俱係不輕幷仍配遂安金雲得定配旣係徒年所坐亦不深重慶源奴大根同罪之乭夫里已蒙恩宥不可異同請竝放送允之敎以全得喜亦放
정조 23년 · 강
進香正使具敏和副使金履翼以頒諡詔順付形止馳啓
정조 23년 · 목
狀啓以爲入栅後祭幣方物雇車裝載之際自至遲滞三月十五日午後始得前進而自鳳城以往通官寧保章京五十九連爲護行入瀋陽後方物移載又當貴日子故先送任譯洪宅福尹春咸李時升告於瀋陽禮部俾爲預備車輕到卽裝發本月二十一日入瀋陽依例交付於押車章京而大野凍土方春始解到底泥濘步步沒轍萬無及期䟎程之望到新民屯祭幣中香燭苧紬果品淸蜜銀子及白綿紙厚白紙五百卷分載輕車使首譯金在和檢飭運去而其餘紙物所載車九輕使任譯金達三李時升追後領來二十八日到十三山自灣府距皇城之半程也逢着回還勅使要見金在和尹春咸故卽令往見仍問行李則謂以四月初八日始可復命貴國使行則必後一二日入來爲好云云故卽以初九日入去之意回報仍爲隨後作行四月初二日點閱人馬入山海關勅行亦於是日差早入關而自此晝夜䟎去云臣等使金在和尹春咸領祭幣先扺皇城點檢封裹另加整頓以待初八日午後到漁河橋此距皇城爲百餘里地通官雙林迎來以爲百日限滿在於十三日而先期擇吉行百日致祭禮仍爲剃髮乃是前例以明日辰時爲定使行若趁此入城則爲好故禮部使我通及云而又以爲致祭禮卽百日行祭之告由云臣等捨轎乘馬馳到城外門鑰已下故留宿於門外近處初九日黎明卽爲入去各具淺淡服詣禮部呈表咨文及祭文則漢侍郞錢樾率諸郞官依例祇受後臣等退歸南小館十一日皇帝詣大高殿拈香禮部知委於臣等以去胸褙公服使之祇迎於大高殿卽景山近處佛殿之奉安太上皇帝影禎處而剃髮後始爲燒香爲禮云臣等與書狀官曺錫中具黑團領烏角帶詣神武門外祇迎於路左淸尙書德明漢尙書紀均淸侍郞多永武押班平明皇帝乘黃屋小轎而出從者不過五六十人到臣等祇迎處從轎窓再三顧眄德明以淸語奏朝鮮使臣祇迎請安矣皇帝以笑容點頭而過祇迎事知委時又有禮部知委使正副使入來於軍機處而回還上副勅使亦令待令云祇迎畢後通官引臣敏知臣履翼由神武門內轉至軍機處軍機處卽機密重地而處在皇帝所居至近之所者也十一王永瑆以軍機總理坐於堂內使太學士慶桂軍機大臣那彥成等五六人列立延見而上副勅使立於臣等之傍慶桂問有善漢語者使之前進臣等使首譯前進那彥成以小函盛一黃紙傳于臣等使跪而受之起而讀之卽上副勅使禮物貽弊事也以皇旨諭曰此意當今該部成送咨文而先令使臣見之俾知大國申申之意仍令一拜三叩頭而以祇承皇諭謹當歸奏之意措辭成單送于禮部轉達軍機處爲可云故依其言成送矣翌日通官來言已爲入奏以知道允下兩勅使則仍其官職而特降二級云右頃咨文辭意別單謄上紙幣所載之落後車輛則臣行八城之翌日無弊來到十三日禮部以進香事宜具摺啓奏以爲祭文已交內閣繙譯香燭白銀果品淸蜜交與內務府自光祿寺預辦連飯桌四十一張燒黃酒二十一甁羊十七隻苧紬紙張交與工部打造紙錢幷苧紬設于燎床且將綿紬酌量染造其鋪褓益褓至祭日令該使臣行禮讀內閣所譯祭文其致祭日子交欽天監選擇祭酒大臣由禮部奏派讀祝官由太常寺選派贊禮官由鴻臚寺選派齊集之王公大臣官員及該使臣應行儀注另摺具奏云云以知道允下十七日以付箚來示故紙物苧紬則十八日呈納于工部香燭白銀果品淸蜜則十九日呈納于內務府而兩日分呈亦因該司之次第知委臣等旣呈祭幣之後惟俟進香之遄擧而欽天監擇日尙不擧行故連使任譯往探禮部則稱以萬卷紙錢之造成自致遲滯五月初旬以前連値有故不得不以五月十三日溳擇具奏待允下始可行祭行祭以後則可以領賞卽發云擇日奏本未及允下之前猶未可的知某日之當行而若如右頃云云則臣等回程當在望後不多日內臣等到館後以太上皇帝諡號詔勅一事探問禮部則四月初七日已爲上諡法天隆運至誠先覺體元立極敷文奮武孝慈神聖純皇帝廟號曰高宗禮部卽以頒諡詔順付進香使行之意具摺奏聞以知道允下而允下與否多日探知今始得其的實到今遲待臣等之離發始爲登徹事涉稽緩故臣等離發時先來之差早發送之意周旋於該部得出公文故臣敏和軍官金命錞臣履翼軍官安宅仁譯官金達三處授狀啓先爲發送而領諡詔印本另得一件玆以同封上送臣等離發日子還到瀋陽別修啓本專送灣府使之罔夜登聞計料○頒諡詔奉天承運皇帝詔曰自古帝王陶句萬彙統輯群元駿德懋乎昌圖鴻猷昭乎顯祚莫不册稱建諡稽典崇徽所以臚輿悃之欽崇迪前光而敷賁也欽惟我皇考大行太上皇帝聰明天亶莊敬日强裕至誠不息之原恢悠久無彊之量顧諟嚴於明朝健法乾符對越肅於郊壇靈甄昊貺莅耕耤畝接盛而太室升馨展謁珠邱肅駕而神區薦祜述臥碑則恪循祖制誦實錄則亹奉宸謨紹封追復夫星潢加秩延光於玉牒禮崇勳舊表正官常萬幾洞燭以批章百職偕界而對陛八成經治利弊周知六計旌廉勸懲交勵讀召誥而旨通無逸屛揭天題繹臯謨而業勖維勤經詮御論旰宵廑注驛牋遙軫夫禾疇暘雨馳諏農部詳稽其穀數會糧五逭漕糈三蠲再弭積欠以加恩屢春偏災而給復春臺布愷展賑新韶輦路流膏原逋近邑導奔湍於鯷壑水匯淸黃捍歸汐於鱗塘瀾消龕赭勤恤民隱諏咨徧逮畺臣荒度土功修健頻頒國帑酌刑章而定讞罪疑惟輕蒐軍實以治兵師出以律體國經野創制顯庸憲章奉乎五朝法度軼乎三代表元功而薦玉社稷虔禋秩祀典之升馨鉶籩定制珍璆納賮鐫册寶則景煥前光禮器編圖酌古今以宣昭茂榘鏄鐘特磬律叶中和玉路金根儀陳鹵簿纂三通而作則不愆不忘邁六典以成書之綱之紀司天揆度撫辰稽儀象之占拓昄增編隸宇廣方輿之記至夫觀文成化載道敷言文富三編詩盈五萬纂修圖籍嘉惠儒林訓士以雅正淸眞貯書於淵源津溯四詩定譜叶風雅頌於樂章三史糾訛譯遼金元之國語武英校刻聚珍彌廣夫開雕天祿收儲摛藻特遴其精善石經定誤迵軼開成獵碣排章重摹史籀親臨闕里創建辟雍京闈定额於興桓庠校增員於鎭迪詞科再擧明經尤特奬耆儒恩榜七開召試復頻烝髦士英謨耆定毅烈布昭軍政總於中樞戎功習乎大閱疊十九矢而命中聖武維揚逾三萬里以恢彊天威有赫再駀益地兩金川咸籍輿圖回準犂庭四衛拉偕承帶礪掃海氛於亦嵌逆翦臺員貢驃樂於朱波誠攄緬甸勳高不戰南交稽首以朝正績邁無前廓喀齋心而羾表若土爾扈特之歸順曁痕都斯坦之輪琛安集延書奉右旋哈薩克馬來西極仰霆威而震疊七德昭銘廣風化於昇乎十功赢績惟迪知上帝命能保惠於庶民用敷遺後人庥俾緝熙於純嘏天不已純亦不已允慶登咸大可爲化不可爲莫名巍蕩溯自膺圖升炷初基申繩祖之誠洎夫界璽傳心周甲愜告天之志元辰禪授越三載而訓政彌勒壽寓康寧躋九旬而勅幾罔倦朕沐恩埏埴秉誨宮廷深欣待養之方長遽悼升遐而何怙終天銜恤哀慕滋深率土臚誠徽稱聿闡謹命諸王貝勒大臣文武群臣敬考彝章恭蔍諡號百辟卿士僉言允符肇擧上儀恪遵曩制祇告天地宗廟社稷於嘉慶四年四月初七日奉册寶恭上皇考大行太上皇帝尊諡曰法天隆運至誠先覺體元立極敷文奮武孝慈神聖純皇帝廟號曰高宗旣象功而昭德宜錫類而推恩所有事宜開列于後○一嶽鎭海瀆廟宇傾頹者該地方官奏明修葺以致誠敬一內外大小各官除各以現在品級已得封贈外著照新銜封贈一在京滿漢文武大小官員俱各加一級一在京王公文武官員任內有革職留任及降級罰俸者咸與開復又在京官員現在議降議罰者悉行豁免一外藩蒙古王公以下台吉以上有罰俸住俸者咸與開復其現在議罰者悉行豁免一會試文武擧人已經中式者除過犯黜草外其有殿試謄寫錯誤不合體式者禮兵二部察明核實准其再行殿試一鄕試已經中式文武擧人除過犯黜革外其有磨勘原卷字句錯誤以致停科者俱著寬免准其會試一滿漢孝子順孫義夫節婦該管官細加諮訪確具事實奏聞禮部核定以憑旋表一各省道路橋梁間有損壞者著地方官査明修理以利行旅一各處養濟院所有鰥寡孤獨殘疾無告之人有司留心以時養贍勿致失所一現在內外監候質審及干連人等俱著准其保釋一軍流人犯有本人身故及其妻子情願回籍者該管官報明該部准令各回原籍於戲丕顯丕承俾四方從欲以治是彝是訓實萬世無彊之庥用慰群情宣昭盛典布告天下咸使聞知嘉慶四年四月日安皇帝之寶
정조 23년 · 강
北京禮部以上副勅使交部議處緣由移咨
정조 23년 · 목
咨文嘉慶四年四月初十日內閣抄出本日奉上諭本年正月內遣禮部侍郞恒傑副都統張承勳前赴朝鮮恭頒大行太上皇帝遺誥該二員陛辭時朕曾面諭以伊二人此次奉使朝鮮係因賚頒遺誥非如常時之勅封國王及世子可比該國王有餽送使臣禮儀伊等不得收受原係朕體恤藩封之意乃昨恒傑等回京復命奏稱該國王接奉遺誥極爲恭謹幷曾備送禮物伊二人堅却不受該國王復再三懇收竝將原奉高宗純皇帝准受正禮諭旨呈出閱看伊等仍不收受轉令差人將禮物賚隨渡鴨綠江而於扺江岸時乃囑令原使帶回等語所辦殊屬拘泥不曉事體伊等充使時朕未知高宗純皇帝曾經降有諭旨是以令其勿受禮物今旣據該國王再四懇陳則伊二人自可酌量收受以申其恭順之意於到京後據實陳明方爲合理否則一面收受一面將原奉高宗純皇帝諭旨恭錄賚呈朕賢亦未爲不可抑或竟不收受亦尙屬正辦豈有徒令彼國差人齎隨到江復又却回轉致彼國遠道携隨煩勞該國馹站種種錯悞現已令軍機王大臣傳到恒傑張承勳面同該國差來正副使臣將伊二人傳旨申飭竝著將恒傑張承勳交部議處其拘泥錯悞緣由諭知該國王所有該國齎隨禮物之人與伊幷無不合該國王毋庸加之責罰嗣後該國過有喜慶事件遣使到彼該國王仍可遵照高宗純皇帝諭旨辦理以示懷柔而申忱悃欽此禮部爲欽奉上諭事主客司案呈內閣抄出奉上諭一道相應抄單知照朝鮮國王可也須至咨者
정조 23년 · 강
命頒諡祔廟進賀兩使中順付節行及別差先後令左右相指一草記
정조 23년 · 목
敎曰使行將於今月望念間可以領賞卽發而爲奏頒諡詔順付今行之由別差禆譯今已先來使行之善爲周章深得專對之體甚可尙也又聞承宣言使行錄送意見於院中者卽謝恩之當爲於祔廟頒詔之前未知何如要卽轉稟云而適閱乙卯前例其時則至丙辰三月先差登極進賀使又於節行兼差頒諡進賀至於祔廟進賀則順付於丁巳冬節行與今番事件差有間隔則前例似難膠守然則頒諡進賀趁九月祔廟前入送祔廟進賀順付於節行可乎抑頒諡賀使順付於今冬節行祔廟賀使別差爲可乎籌坐明日出令云與諸宰商議指一草記事令備郞傳于左右相
정조 23년 · 목
兼右諭善李晚秀入見如儀僚屬兪漢寯隨入講說見講學廳日記
정조 23년 · 강
諸承旨持公事入侍于誠五閣
정조 23년 · 강
祈雨祭獻官以下施賞有差
정조 23년 · 목
敎曰三次祈雨其應不忒朝晝及宵霏灑滂沱遠邇原隰之普洽更切企祝測雨器水深旣過數寸祈雨之擧觀勢取稟事分付該曹而雩祀壇進去獻官諸執事當依例論賞分付吏曹書入○吏曹以獻官以下別單書入敎以雩祀壇獻官行左參贊鄭民始半熟馬一匹典祀官奉常判官金熙華執禮修撰曹允遂大祝應敎洪樂游各兒馬一匹祝史司僕僉正金履錫齋郞尙衣僉正尹載伋監察尹東壽各上弦弓一張贊者兼引儀黃稔謁者假引儀李儀達各不粧弓一張賜給守僕熟手令該曹米斗題給
정조 23년 · 강
命遣大臣攝行酌獻禮於溫陵仍命遣承旨致祭於信度公愼守勤墓特旌其閭其祀孫本陵參奉擬入
정조 23년 · 목
敎曰是年是月是日卽我恭昭順烈端敬聖后復位後封陵敦匠諸臣復命之時也恭惟舟梁寶甲又在是年膽望珠邱愴慕深新昔在中廟朝有金淨朴祥之疏及至肅廟朝又有申奎之章而或因時事之扤捏或因廟議之低徊翠華空山沒世咨嗟我先朝特命中官守直別廟未幾金台南進言而聖意堅定縟儀載擧遂基我國家億萬斯年昌熾繁衍之茀祿洪祚倚歟盛哉適當是日之回薄怳奉隔晨之警咳際玆方千之靈雨若有陟降之垂隲惟予伸誠寓感之方於何可展況於春初擬拜象設而未果至今耿耿又何可踰此月乎卽令宗伯之臣卜吉日遣大臣攝行酌獻之禮於溫陵而祝文文衡牌招撰進左議政贈領議政諡信度公愼守勤墓遣承旨致祭奉祀之人問名今日政本陵參奉擬入嘗聞信度公祠宇有度支構給之恩云亦令曺郞者視其能庇風雨與否以聞至於忠於所事仍成姱節如皇朝之徐輝祖地處者惟信度公是已故參判柳夢寅尙施贈諡之典況信度公乎國舅之以忠臣旌閭事係創有之盛擧入侍史官往問于籌坐大臣卿宰僉議若諧分付卽爲擧行○禮曹啓言左議政李秉模以爲以地則均是肺腑而盡心所事矢死靡他比諸外臣之倉卒效節尤見其卓確不移之操而世徒知其地處之不可免却不知斷斷一心之在於不茍免今此聖問特及於棹楔之典钦仰攅誦無容他議云右議政李時秀以爲盡心所事人臣之大節褒奬忠義有國之盛典信度公愼守勤以聖祖國舅之親當聖祖龍興之際秉義守忠卒以身殉此所以比他人爲尤難奮甲重回聖衷興感渙發恩綸特加旌褒實有禆於樹風勵世之化云兵曹判書金文淳以爲信度公終始一節倉卒立慬歷數百載尙令入灑涕棹揳之擧無容他議云刑曹判書李祖源以爲溫陵國舅以右地處判此樹立想像當日之事尙令人釀涕棹楔之典無容更議云大護軍李邦一以爲溫陵國舅褒忠盛典聖問及於棹楔之典欽仰攅誦無容他議云護軍申大顯以爲今此信度公棹楔之擧實有合於樹風奬節之道云護軍李漢豐以爲信度公旌褒之命凡在臣隣孰不欽仰云當舟梁舊甲之重回擧仙寢酌獻之晠禮聖心增感推以及於觀津故家立殣往事乃有此博訪諸臣議擧旌表之命以若地處有若卓節尤可見其斷斷苦忠之終始靡他大臣諸臣之議旣已僉同亟擧棹楔之典實合聖朝追遠奬節之道益昌府院君愼守勤旌閭請卽爲擧行允之
정조 23년 · 강
命頒諡賀使另差入送
정조 23년 · 목
備局啓言頒諡賀使祔廟賀使順付與別差入送與諸宰商議指一草記事命下矣頒諡祔廟兩賀使中一使則不可不另差別行而今此俯詢惟在於節使前後之差送當否竊念頒諡賀之順付於前而祔廟賀之別差於後恐不如先送諡賀之別行後付祔賀於節使如是然後兩使各當其時陳謝亦不遲緩聖敎中上款指敎誠爲至當諸宰亦無他議請令該曹以進賀兼謝恩使差出以爲趁八月晦前人扺北京之地允之
정조 23년 · 강
遞判義禁金文淳以趙尙鎭代之前望也
정조 23년 · 목
敎曰爲其究竟兼因做錯雖已處分亦過多日前判書趙尙鎭敍用○敎曰未肅拜判義禁許遞前望單子入之待下批牌招如有時囚卽爲決放
정조 23년 · 강
應敎洪樂游副校理閔命爀修撰曹允遂副修撰金熙周聯箚請寢成德雨崔進吉處分依前施行之命賜批
정조 23년 · 목
箚略曰卽伏見大昨常參時府啓依啓後傳敎下者有成德雨崔進吉處分依前施行之命臣等相顧愕貽竊不勝憂慨之至噫彼成德雨之罪名何如崔進吉之獄案何如則臺臣之陳請實出於輿情之共憤而今者處分有若尋常負犯之薄勘旋宥者然已非嚴隄防愼刑獄之義且旣允其啓仍命依前俄頃之際命令顚倒操縱之間刑政乘當使前後臺啓終歸於漫漶之科伏願亟寢依前施行之命焉批以臺啓之旣允旋仍外面之顚倒誠如爾言奈亦故事何不得不然處自不得不然而今番兩啓當停不停不必如是處又不得不然宜乎爾等之爲惑也
정조 23년 · 강
以愼昌烈爲溫陵參奉初仕口傳也
정조 23년 · 목
政院以吏曹判書洪良浩參判李書九病不來不得開政啓稟敎以使之口傳擧行作窠者待窠者卽擬
정조 23년 · 강
命江華府禁衛營留營穀米八百石太五百石移劃于內需司
정조 23년 · 목
備局啓言卽見內需司所報則以爲卽下傳敎內江華留司所掌司庫錢貨近聞枵然以公穀或公貨問限五千兩移劃後草記事命下矣京外他衙門錢穀姑無可劃之處而該府禁衛營留營穀比諸訓御兩營稍裕計除每年支放取耗條外米八百石太五百石劃送則畿邑餉耗之代錢輸送者例以米一石價五兩太一石價二兩爲定較諸內司所需五千兩可以綽略相當以此分付而今旣分給民間請令內司待秋成區處允之敎以秋成尙遠其中一千兩以本府錢貨先爲換劃事分付
정조 23년 · 강
勘放金吾時囚李泰賢
정조 23년 · 목
義禁府啓言時囚罪人李泰賢區別功議草記事命下矣議減一等杖七十收贖奪告身二等放送允之
정조 23년 · 강
放平康定配罪人李萬白
정조 23년 · 목
刑曹啓言依下敎取考諸道配案則樂安韓命大郭山李奭濟機張裵仁錫所犯俱係深重平康李萬白康翎奴億福所坐亦爲不輕請竝爲仍配允之敎以李萬白放送
정조 23년 · 강
刑曹以捕校金昌國等充軍啓
정조 23년 · 목
刑曹啓言因左捕廳啓目罪人金昌國韓宗奎等移送秋曹照律重勘事命下矣渠等俱以譏察捕校不有飭禁之截嚴原無眞的之執贜而枉捉平民私施惡刑鍜鍊爲賊之狀萬萬痛惡究厥罪犯兩漢雖無異同論其情跡昌國爲首宗奎爲從昌國會寧府邊衛充軍宗奎長淵縣充軍竝定配所押送
정조 23년 · 강
刑曹以宣傳官敺打罪人洪秉圭等定配啓
정조 23년 · 목
刑曹啓言宣傳官敺打罪人洪秉圭沈永之洪蘇榮等竝依律各決杖一百後洪秉圭藍浦縣沈永之長淵縣洪蘇榮杆城郡竝定配所押送
정조 23년 · 강
刑曹以猪廛作弊人內需司於義宮下屬照律懲治啓
정조 23년 · 목
刑曹啓言猪廛作弊人令該曹嚴治事命下矣依傳敎內需司首吏崔仁福流一千五百里收贖首奴金順得貿易奴子朴廷彬隨率金啓得李後間等照律杖一百徒三年加等杖一百流二千里竝收贖於義宮貿易奴子朴昌潤隨率崔五得等各嚴杖一百懲治後竝放送
정조 23년 · 강
元子行諎學于集福軒外軒
정조 23년 · 목
兼左諭善徐龍輔入見如儀僚屬申大羽隨入諎說見諎學廳日記
정조 23년 · 강
諸承旨持公事入侍于誠正閣召見溫陵參奉愼昌烈
정조 23년 · 강
飭諸道守宰雨後課農之政
정조 23년 · 목
敎曰旣旱而雨雨且霈然焚灼之餘曷勝欣聳得雨之後憧憧用心還有甚於未雨之前答天地敷錫之春軫生民利後之本惟在於田功之盡人力顧今插苗若趁來旬亦可望豐年之穰穰民之窶矣易於失時則其責在官不在民爲守宰者衫履南畝補乏警怠果不負分憂之責乎阿之野不闢齊黜其大夫從後考驗當用懲一之典令廟堂先飭諸道無或有自干者
정조 23년 · 강
命祈雨祭停止報謝祭擇日設行
정조 23년 · 목
禮曹啓言三次祈雨祭後靈應如響甘雨霈然民事萬幸祈雨後有應則不待立秋卽行報謝旣有禮典所載雩祀壇報謝祭卽爲擇日擧行而祈雨祭請仍止允之
정조 23년 · 강
太廟階砌頹圮處命擇吉修改
정조 23년 · 목
禮曹啓言卽接宗廟署所報則宗廟第十四室後北苑階三間許全然頹圮云正殿至近之地有此頹圮之患極爲驚悚不可無慰安之擧慰安祭不卜日來六月初一日設行而適與月朔相値矣朔望若値別祭則只行別祭事旣有禮文所載今亦依此例只行慰安祭而頹圮處待快晴卽爲擇日修改允之
정조 23년 · 강
禮曹以溫陵攝行酌獻禮擇吉啓命信度公愼守勤墓致祭先於明日遣承旨擧行仍詣溫陵奉審
정조 23년 · 목
禮曹啓言溫陵遣大臣攝行酌獻禮事命下矣卽令日官推擇則來六月初四日爲吉云請以此日擧行允之敎以信度公墓在西山地距陵所五里云府院君致祭先於明日爲之事分付○政院啓言信度公愼守勤墓遣承旨致祭事命下矣何承旨進去乎敎以左副承旨進去仍詣陵所奉審以來而守令則當課農明日致祭時諸執事以畿驛察訪差送事分付
정조 23년 · 강
戶曹以信度公愼守勤祠宇遣曹郞看審啓
정조 23년 · 목
戶曹啓言信度公祠宇令曹郞看視其能庇風雨與否以聞事命下矣發遣本曹郞廳使之搜訪本家看視祠宇則家在西小門內確橋本家以爲此是乙未年間朝家之所睗給而祠宇二間俱是覆瓦足庇風雨姑無頹圮之慮云矣
정조 23년 · 강
檢閱李存秀以南郊始興安山雨後農形看審啓
정조 23년 · 목
書啓以爲臣敬奉聖敎自南郊之靑坡石隅由至始興安山所經諸處農形遍爲看審則昨今所得之雨洽爲二犂餘而始也祈祈宜於入土繼以沛然能得添渠高燥奉天之地以外可得因此而移秧畎畝溝塍之間荷簑戴笠者往來不絕擧皆欣欣而且忙秧馬始動至於素無水根處則二犂之雨不爲不多而盡入於焦乾龜圻之中沾潤則浹治而淳▣則無路若更得一霈之大霔則可以移插招問老農則以爲今年之旱雖曰稍久節序差緩初伏尙餘一望此時移秧不可謂晚第自五月以後一向暵乾十七日浥塵以外更無點雨之所沾故雖是汙邪之處秧坂幾涸苗亦不無受損今雨昭蘇雖切萬幸而穰穰大登恐難期必云然而者言之蓋苗之因旱而未移者每至節候之晚故自其在坂之時已有堅固成節之漸及其移插也亦不能茁然今年秧苗則縱緣旱旱未得茁長時候不催庚伏尙遠故苗亦有穉弱之意趁今移種又得陰雨而膏之則病者蘇蘇而茂畢竟大熟惟在來頭雨晹之時若其中陂澤灌漑之處則已有移插而着根者今雨以後益有勃然之效
정조 23년 · 강
正言南惠寬疏陳情勢親病批以勿辭救護
정조 23년 · 목
疏略曰臣頃叨憲職懲討方殷有非三司之臣所莫知其苗之碩農夫之常情故其言如是以臣所見可言私之時而修撰韓用鐸徑尋鄕里之擧乃在此際僚議峻發聯陳駁正之論及夫用鐸陳疏自明而十行聖批逈出常格參疏諸臺同被責敎臣誠滿心惶恧無地自容又況伊時僚員日前入臺以此引義特蒙恩遞臣爲其代同一情勢同一職名而至於去就乃反不同則擦以廉隅豈有是理且臣老父年近七耋素多疾病近添毒感氣息凛綴臣方左右扶將寸心如灼離捨從宦其勢末由乞遞臣職
정조 23년 · 목
自酉時至夜三更測雨器水深五分
정조 23년 · 강
諸承旨持公事入侍于誠正閣召見驪州牧使李潤慶
정조 23년 · 강
命前直閣金近淳罪名分揀牌招察任
정조 23년 · 목
承旨金載翼啓言前直閣金近淳見差元陵端午祭大祝而方在奪告身中何以爲之乎敎以罪名分揀○內閣直提學李晚秀啓言直閣金近渟罪名分揀事命下矣請自內閣牌招察任從之
정조 23년 · 강
遞漢城判尹李鼎運以李膺擧代之中批也
정조 23년 · 목
敎曰聞其親病勢難連爲供劇云判尹李鼎運許遞○敎曰此人之所存聞於兩大臣之曾經道伯邑宰者學行俱篤鄕里著稱若在京華則宜置邇列以備考問間除一命以其年老而家遠旋因尋鄕未及試之以百里其後特除知中樞今又以總管騎馹上來而召見於前席其奏對周旋益知前聞之不爽申之以乞言之義而擧止之雍容尤所歎尙昔於平壤有成均司業鮮于浹定州又有漢城右尹趙昌來近久未聞此等人似此拔例擢用之擧甚是欠事而此人則以若所存朝廷之所用止於衛府樞銜烏在其勤求之本意而惜其年近九耋難以內外職事責之迨其上京之時欲試之行大護軍李膺擧特除京兆尹牌招察任
정조 23년 · 강
有政吏曹判書徐龍輔參判李書九進
정조 23년 · 목
以金華鎭爲判敦寧尹益烈爲副修撰
정조 23년 · 강
仍任前典籍趙得永
정조 23년 · 목
因典籍望單敎以仍任
정조 23년 · 강
重推前吏曹參判李益運仍命李家煥家贈職以吏曹施行
정조 23년 · 목
敎曰日前賓對始聞其事實重臣旣經泮長淸選其曾祖亦爲副學則似此地處在前間有筵稟闊狹之規則度支例贈雖由於不顧藉而改贈之時不稟徑爲亦難免違式且贈職與老職之闊狹必皆大臣筵稟然後爲之者格例則然以此以彼改贈之銓堂不可無飭亦爲從重推考臺章出後迄無決末事面不當若此重臣李家煥家贈職仍以吏曹施行事分付
정조 23년 · 강
分揀前承旨沈象奎
정조 23년 · 목
因義禁府待開坐捧供啓辭敎以飭已施分揀放送
정조 23년 · 강
慈山府使李東馨疏陳田軍二政之弊及移邑治設獨鎭習城操諸條批令廟堂稟處
정조 23년 · 목
疏略曰本府巖邑也壤地褊小民物凋殘東西不滿三十里南北不過五十里厥土亦埴墳厥種黍稷粟唐麥麻菽豆而稻僅七十之一左挾大江右峙高山沿江之地則一經潦漲溝塍淤泥便成斥鹵近山之地則原野絕少沙礫磽确難治易枯生民之艱難實由於此且其病民也殆同膏盲之難醫者田軍二政之弊是已以田政言之則本府田總爲一千六百七十零結此其上納之大數其餘謂之擔卜擔卜卽餘結而用之於各樣復戶者也蓋有田而後有卜固理之常而若夫無田而有卜則其可乎本府所謂田案不記何年尺量執總而只有字號而初無田形句股直方之可辨但憑奮總而又無裳紙主客來去之可徵田無定總虛名執卜故良田一日耕不過六七卜而薄田一日耕甚至於十五六卜之多此雖因好民締結監色移多取少指無謂有之致而及其易主遷徙之後挨過年時便成實卜則誰能執左契而別白也哉白地徵稅多在於靑山成林之處川翻浦落不入於每年執頉之中而又當收租案磨勘之時還起百餘卜遂成不易之規故里任軍虛卜添徵於無其田之民則民自不知問於指審而指審亦不知歸而視其所謂馬上草文書則灼然載錄已經許多日月欲質於奮時指審則已化鬼物九原難作不敢開一喙而依例輪稅眞所謂末如之何矣且或有昔饒而今瘠古瘠而今饒若一遵奮總而責今之稅則豈無不均之歎也此非徒本府之如是西關一路在在皆然云臣愚以爲一幷改量恐合事宜以軍政言之則本府軍兵有隸於慈母城者有屬於監兵營者有役於本府者總計爲五千餘名本府戶總爲二千六百八十戶而除却鄕人七百八十二戶武列二百十三戶衙前官奴校院奴等諸頉則實數爲一千七百餘戶以一千七百餘戶充此五千餘名之軍額則每戶當出三丁然後可以充之矣一戶一丁尙云難矣況一戶而獨子無兄弟者往往有之則苟非刻木而立之其將虛名而塡之是以有所謂軍根田者蓋本府邑規凡係逃故皆令責代於該里不踰他里故一有逃故而或有渠之若千田庫則自該里執耕取其所收作錢幾兩以充身布而若又無田則隣族分納年年如是黃白之徵不言可知而莫得以收拾完了矣若夫山城壯士守堞待變雖不可遷動至於監兵營名色之稍緩者則分定於戶多軍少之邑恐合事宜此而如不可爲則古人云兵患不精不患不多總計全道軍丁只留其緩急可恃之兵汰罷其宂散不緊之額則非徒爲慈民之幸實爲一路莫大之幸且伏念慈母山城乃是西門之大關防也蓋山城介於西關大路山海交會之處東距平壤一百里西距安州一百二十里又有連山暗路可通兩營不過八九十里崇嶂疊巘盤礴斗絕內夷外險自成金湯中有十八池九十九井旱澇不能浸可飮數萬之衆一可以守城鎭禦一可以出奇制敵眞所謂天造地設緩急不可棄之地也昔在丙子山海之民避亂城中只張旗幟而虜不敢逼歲朝相賀如平昔然擧此一端亦可見已然之驗矣且聞道內山城有三而如白馬鐵甕西據鴨江之衝北扼狄嶺之吭非不爲方內重鎭而敵路捨此而又有渭原碧潼等處路逕汗漫非二城之所可遮截則彼二城不過爲自守之地而已過安州而始合爲一路自安州而至平壤自平壤而至黃州只是一條坦路而慈城適當其喉呃實爲兩營掎甬之勢假使敵來欲環而攻之則方軌不得欲捨而去之則狼顧不敢其衝要緊重當爲三城之最矣城之始創在於高麗太宗而只有石壘舊跡逮我國朝體察使李時發巡察使李世載李台重諸人先後相繼築城內外雉堞屹屹鞏固其他糧餉財貨之儲峙兵械樓櫓之藏修其所以經遠規模無容更議而猶有所未遑而尙未變通者其一移邑舊州也本府蓋於麗州稱慈州防禦使而州治舊址在於山城東門外十許里原野廣衍岡巒擁迴別開一局可容萬戶儘是天作邑治逮我仁廟癸酉道伯閔聖徽移邑於山城丁丑還移平邑又於肅廟癸未道伯李世載移邑於山城厥後十六年戊戌以地處高寒難以生聚道路絕險憚於轉輸又復移於平邑而捨舊州密邇之地取野外三十里之遠而居焉卽今之府治是也第未知當時任事之臣何故處置之如此而似聞其時鐵甕山城爲節度營而卽今府治處於往來衝要之地故移設於此云而本府旣稱管城之將脫有緩急則遠在三十里之外其何以登時入城制敵應變乎若復移邑於舊州則平居無事可以坐鎭山野時値不虞可以一蹴乘障明知其有兩利而無一害矣其二設爲獨鎭也蓋本府兼帶管城將則總轄七邑軍兵九千餘兵入保山城其爲保障之任不輕而重矣或有事變則所當首先登陴指揮控制而但以其部屬於節度左營將德川郡故府使領率手下精抄軍交付於德川二百里之外而山城則便一空城而無主將矣當初管城將設置之本意果安在哉若罷左營部屬之舊制爲獨鎭將如寧邊龜城等邑之例則庶得一方專制之執往在己亥故相臣金鍾秀爲道伯時巡到此城審視形便以爲邑治不可不移也獨鎭不可不設也至請割屬順川一二防於山城以壯關防而竟因廷議之歧貳雖不得施行今其狀本具在可以挈其要領矣其三習城操也蓋本府守堞將官及壯保軍合爲一萬六百餘名派定於本府及殷山成川順川順安永柔肅川等七邑分爲三部六司之制每年一部一面操四年合操啓下節目定式施行厥惟久矣而去乙亥年習操至于今四十五年停而不行嗚呼有城而無兵是棄城也有兵而不鍊是棄兵也耳不辨金鼓之聲目不習旌旗之色射不能控弦砲不能放丸雖有如熊如羆之士無所施其力其何以叱咜賈勇利用禦寇乎縱不能組鍊於每年必須大閱於豐歲以圖經遠之謨恐不可已臣是白面老書生固不閑於軍旅之事而惟聖明勿以人而廢其言焉批以諸條所陳許令廟堂粘啓稟處
정조 23년 · 강
順安進士金致大疏陳農政之要賜批仍賜朱子書一部
정조 23년 · 목
疏略曰臣竊以爲一部農書別有散出於經傳者而農書之本則又在於殿下一心之上求之於臣民固不如求之於經傳求之於經傳又不如求之於殿下半畝方塘上何則臣竊稽晉天文志八穀八星在於紫微垣之西文昌星之北而其第一星主稻第二星主黍第三星主大麥第四星主小麥五主大豆六主小豆七主粟八主麻而以某星之明暗占某穀之豐歉又有五車五星在於畢之分野而其西北大星則主豆東北大星則主稻東南星主麻中央星主黍粟西南星主麥以五星之明暗占五穀之饑熟又有稷五星在於軒轅星之南農丈人一星在於南斗之南以其顯晦占其吉凶以是觀之則天文志亦一農書也唐堯氏之曆象日月星辰在於敬授人時平秩東作之前蓋象者考星辰之象也想當時授時之際考星象明示其某穀之登故其時之民皆有所用力於可熟之穀矣至于後世則雖有授時之曆而其所記者不過弦望晦朔也溫涼寒暑也而已至於星辰之象則未有考驗而明示之者故某穀熟某穀饑不能豫度而前定使斯民倀倀焉失其所業以至於饑饉而莫之救也今若使書雲觀預占某星顯某星晦以決某穀登某穀歉大書特書於授時曆使八方民人曉然明知其勤力於可熟之穀則豈復有失業之歎乎夫然後授時之法始可以符合于唐堯氏曆象之意耳臣又按周禮草人掌土化之法變瘠爲饒變薄爲良其曰騂剛用牛者謂騂剛之地則用牛骨汁而漬其種也其曰赤緹用羊者謂縓色之地則用羊骨汁而漬其種也至如墳壤之用麋渴澤之用鹿醎瀉之用貆勃壤之用狐埴壚之用豕疆㯺之用蕡輕爂之用犬莫非因地之所宜而漬其種者也土有九等肥瘠相懸而所收則無異此乃元聖明農化土之神術也此豈非農書之出於周禮者耶然則地官篇亦一農書也今若使道守臣諺傳土化之法使之家諭而戶說則有功於稼穡豈不大哉臣又按洪範篇中以農之一字弁之於八政又以稼穡二字列之于五行而至于八庶徵疇則分言休徵咎徵而末乃結之曰歲月日時無易百穀用成日月歲時旣易百穀用不成蓋百穀之用成由於休徵不成由於咎徵而休徵咎徵又皆出於人主之一心然則百穀之成與不成亶在於人主一心上矣由是觀之八庶徵疇亦一農書也臣竊伏聞我殿下以天縱之聖挺生知之姿萬理皆通隨處明睿觸事透徹以言乎乾文則日月星辰之象風雲雷雨之化陰陽升降之機寒暑代謝之妙水暵相因之運無不洞然於殿下之心上矣以言乎堪輿則江湖河海之深邱陵山嶽之高草木飛走之繁夥畎畝田野之緬邈無不洞然於殿下之心上矣以言乎稼穡之妙則山海原野之異宜耕種耘穫之異功黍稷重稑之或早或晚禾麻菽麥之載播載穫以至穡夫水耕火耨之苦雨宿風餐之勞無不洞然於殿下之心上矣臣所謂一部農書在於殿下之心者蓋以此也然而臣之所期於殿下者不止於此又有大焉者洪範所謂肅乂哲謀聖五字是也殿下道繼箕聖治闡洪範更何待微臣之重言而聖不自聖孳孳益勉使貌言視聽思五者無一不協於曰恭曰從曰明曰聰曰睿而以至作肅作乂作哲作謀作聖之功則將見時雨時晹時燠時寒時風之各以類應而和氣融溢嘉祥畢臻而馴致乎歲歲豐登家家歡樂而擊壤之歌薰風之曲可以復聞於今日矣然則肅乂哲謀聖五字實爲務農之本而惟在於我殿下心上矣批以爾能不循俗臼乃以心上之農書有此數陳極爲可嘉朱子書一部爾處賜給
정조 23년 · 강
執義沈奎魯疏辨諡坐事仍請嘉山郡守沈鏔改差當該銓官譴責賜批仍命令該曹詳考繡啓草記
정조 23년 · 목
疏略曰臣之病淹不省今爲一月矣乃者朴吉源之疏凌藉無地涔涔委頓若無覩焉以情以病官職去就今無可論乞遞臣職以安私分向來諡坐事臣已悉於前疏今不欲更卞而故相臣蔡濟恭樹立之卓秉執之嚴卽三大義理也撑天亘地塗在耳目蓋其平生先大王知之我殿下許之忠肝義贍之諭日星昭揭義三秉一之辭婦孺咸頌雖平日操戈擐甲之類莫不俯首弭耳無敢容議若使易名之典初無忠字則已厥旣有之則有如故相而不得其當得之字更有何人可以當此彼吉源以爲獨臣謂之忠然則此箇義理獨臣一人知之耶抑此大臣之義理獨不以義理看作耶未知外此三大義理而復有何等義理然後始可爲渠之所謂忠耶臣實莫曉其所以也向臣所謂看作私物與奪低仰云者何嘗有一毫過情者哉彼疏中所云諡望了當罷坐非所可論者言之不實胡至此極開坐於門鑰未下之前至於三更互相爭執而緣臣人微言輕終不見聽故臣卽爲罷坐直欲退出禁扃已閉無路擅出不得已避坐挾室更不參席此非罷坐而何亦可謂諡望之了當乎臣旣避坐彼吉源視臣蔑如强令下吏入啓諡望則該吏以爲今旣罷坐未成完議不可徑先入啓據執館規不爲擧行則吉源大加咆喝除汰該吏勒令入啓而今乃曰僚員吏隸莫不參聽渠雖急於自明告君之辭豈可如是誣罔乎臣不勝其慨然也至於臣之經宿陳疏謂之已見乎公心乎云者尤不成說諡望未啓之前不可徑先陳疏及其入啓則門鑰暫留促令退出不許遲留業已出門則待朝書呈事勢固然吉源之以此謂之非己者實出於恕己而量人臣實代羞也臣方情急乞免何暇贅他而事關民隱敢此附陳愼擇守令懲治貪汚前後飭敎不啻申勤至於向來海弊之釐正也常貢進獻之物亦命蠲減營邑誅求之弊一切革罷如有毀劃輒施罪罰至昨冬關東事而處分截嚴道臣守令竄罷相續則其時爲銓官者宜其惕念仰體愼擇守令而嘉山郡守沈鏔本以卑微得除字牧初已大濫其在巨濟時恣行貪墨剝割海民至被繡衣之論罷則朝廷亦嘗洞燭而曾未幾何又差關西腴邑不知銓官奚取於渠政眼一出衆目皆瞠朝家懲貪之政決不宜如是低昂也臣謂嘉山郡守沈鏔亟命改差當該銓官亦不可無警施以譴責之典宜矣批以沈鏔事令該曹詳考繡啓草記果如爾言則依施銓官推考警責爾其勿辭察職
정조 23년 · 강
命旌義縣監文躍淵陞敍仍飭濟州乙卯闕點馬牛限五年分數徵代
정조 23년 · 목
濟州牧使曺命楫狀啓以爲三邑各場馬牛親自點閱後依例成籍上送該寺而州判官趙章漢所管六場丁巳籍付馬四千八十二匹今年點烙馬爲四千二百三十七匹比前籍剩餘爲一百五十五匹大靜縣監洪三弼所管三場丁巳籍付馬一千三十八匹今年點烙馬爲一千二十二匹欠縮爲十六匹旌義縣監文躍淵所管兩場丁巳籍付馬一千六百二十三匹今年點烙馬爲一千八百二十一匹剩餘爲一百九十八匹臣謹考判下事目則元數千匹之剩爲百匹者該守令陞敍縮至八十匹者或罷或拿而今此濟州判官趙章漢剩餘之馬大靜縣監洪三弼欠縮之馬俱未滿賞罰之數則姑不敢煩陳旌義縣監文躍淵剩餘之馬較諸原事目旣準且加賞典一款令該寺稟處至於乙卯點閱馬牛今何敢更請退限而第本島穡事雖幸免歉所謂牧子貧不自保便是豐丐目下所見實爲矜憐矧又牛馬之徵代惟在私畜之蕃息而入冬以來風雪頻仍公私屯畜亦多凍斃當年未點艱辛充立今則勢窮力盡殆無餘地乙卯闕點馬八百五十七匹牛六百八十一首先自該寺待明秋稟旨寬限臣逋慢奉行之罪亦令該寺嚴加重勘○司僕寺啓言觀此濟州牧使曺命楫狀啓則本州馬政漸不如古擧有耗縮之弊未聞蕃息之效事之寒心莫此爲甚今此濟州判官趙章漢大靜縣監洪三弼等所管牧馬剩縮之數俱未滿賞罰之科不必擧論至於旌義縣監文躍淵所管牧馬元總一千六百二十三匹之剩爲一百九十八匹取考謄錄則千匹之馬剩爲百匹該守令曾有陞敍之例矣文躍淵施以陞敍之典允合聳動之道乙卯闕點馬則連請退限固知出於軫民情紓民力而旣不可蕩滌以啓日後無窮之害又不忍迫督以致目下難保之境自明年限五年分數徵代準充元數而止則民情似不至抑鬱民力庶可以寬舒請以此分付一以嚴流來點閱之法一以除每年煩請之弊從之民旣應均廳例納之稅又納本府科外之直零星漁利便作三分浦民難支怨聲載路臣按簿詳査少無差夾從中作俑之首吏首鄕嚴刑懲礪錢一千二十一兩使之還給於海戶餘外些少侵漁事近瑣屑不敢登聞府使沈鏔居在分憂之列莫體德意有此辜負決不可置而勿論爲先罷黜其罪狀令攸司稟處爲辭有待畢捧糴拿來嚴處之命而旋因慰諭使上疏復有差代之命矣乙卯正月赦令未及就拿仍卽蒙宥雖未經該府覈實而繡啓則旣如此嘉山郡守沈鏔請依臺疏改差允之
정조 23년 · 강
命東萊府使金觀柱拿處
정조 23년 · 목
備局啓言東萊府使金觀柱飭敎之下尙無動靜揆以道理萬萬未安請令該府拿問處之允之
정조 23년 · 강
分遣史官宣傳官看審雨澤
정조 23년 · 목
敎曰史官二員宣傳官一員待命騎馬三匹立之
정조 23년 · 목
兼右諭善李晚秀入見如儀僚屬朴宗羽隨入諎說見諎學廳日記
정조 23년 · 강
遣禮房承旨詣太廟景慕宮奉審摘奸
정조 23년 · 강
行藥院入診子誠正閣召見溫陵奉審進去承旨沈象奎
정조 23년 · 목
命諸承旨持公事入侍政院以六房無公事啓稟敎以溫陵奉審進去承旨入侍
정조 23년 · 강
命先正宋時烈祀孫前郡守欽書調用故相鄭澔曾孫前參奉復煥六品調用
정조 23년 · 목
判府事沈煥之啓言前載寧郡守宋欽書先正臣文正公宋時烈之奉祀孫也以其老母之沈病不得將還其鄕方留滯京旅云伏念朝家所以特恤先正之家恩數每出常格之外而今其後孫無祿仕之人如欽書者合有調用之道矣從之又啓言故相臣文敬公鄭澔之家近甚零替其子孫無一人立朝者年前自朝家有此家人收用之敎而前參奉鄭復煥以故相之曾孫自少才行爲士流之所稱詡今則年老而尙未見調矣予曰文敬家豈可無立朝之人乎六品窠調用以爲官享之地
정조 23년 · 강
重摧江萃留守洪明浩
정조 23년 · 목
判府事沈煥之啓言江萃留守洪明浩有所牒報於藥院以爲監艾醫官斫出封山之松木潛作私用之艾膏當該醫官卽爲汰去書員除名下送云矣醫官因其私煎艾膏犯斫禁松則該留守固宜論列其罪狀以報本院本院亦當草記論罪以爲痛懲嚴勘之地而醫官雖徵係是御醫也書員亦爲藥房所屬則該留守豈可直以汰去與除名下送等語無難登諸牒報有若該司間尋常移關者然乎事體所在極爲未安江華留守洪明浩請從重推考從之
정조 23년 · 강
放安義縣定配罪人宋益鼎
정조 23년 · 목
判府事沈煥之曰故重臣宋載經子益鼎以報恩倅時事尙在罪謫中矣予命承旨書放字於從流案仍爲分付該府
정조 23년 · 강
命雲觀購書監生李鼎德等施賞有差仍命監生金泳差天文學兼敎授前任日官金啓澤等還屬
정조 23년 · 목
觀象監提調鄭民始啓言今春冬至使行回還時本監監生李鼎德購得本監所用方書二百餘卷來納監生鄭忠殷金宗信兩人亦納律曆淵源三秩非但册是臣秩亦多效勞於本監者在前如此之類亦多請賞之例李鼎德資品已高合施實職其餘二人及譯官李光奎竝合加資而係是恩典不敢直請天文學兼敎授有窠取才差定新有節目而監生中金泳雖短於諎讀最明於推步一監公議皆云當屬此人而若取才則無得參之望依舊例以此人差定前以七政曆閪失事各年首任筵稟汰去矣此是多年隨行稍稱慣熟者罪是無安罰亦已行永汰可惜竝令還屬貿來書册價以不虞備會減之意前已出擧條行會卽爲依數會減之意請知委從之
정조 23년 · 강
禮曹以雩祀壇報謝祭擇吉啓
정조 23년 · 목
禮曹以雩祀壇報謝祭來六月初六日擇吉啓允之
정조 23년 · 강
以金翰東爲承旨前望也
정조 23년 · 강
景慕宮令徐潞修工曹正郞趙鎭完相換口傳也
정조 23년 · 목
敎以景慕宮令徐潞秀令該曹口傳相換
정조 23년 · 강
以鄭民始等差承文院提調
정조 23년 · 목
承文院啓言本院提調近甚數少或有回咨査對之事無以推移擧行進賀使行亦在不遠左參贊鄭民始兵曹判書金文淳刑曹判書李祖源判敦寧金載瓚知敦寧李秉鼎工曹判書黃昇源大護軍蔡弘履戶曹判書趙鎭寬漢城判尹徐邁修大護軍李鼎運護軍李祖承吏曹參判李書九工曹參判李義弼大司成李晩秀護軍李益運竝還差上護軍趙尙鎭都承旨李集斗禮曹參判金勉柱護軍南公轍金達淳請亦爲差下允之
정조 23년 · 강
命御營廳軍兵私習後日次爲之
정조 23년 · 목
因該廳啓稟有是命
정조 23년 · 목
漢城府以西部民家一戶頹壓啓敎以恤典令該廳卽爲分給事分付
정조 23년 · 강
命贈執義李光輪施以節惠之典
정조 23년 · 목
禮曹啓言贈執義李光輪贈諡事收議草記批旨內兩大臣之議差有異同卿等指一附陳意見事命下矣更考公私文獻則伊時事蹟備載於國朝寶鑑再造藩邦誌及先正臣趙憲年譜先正臣金尙憲所撰李大濬墓誌中國乘野史俱爲徵信之明證而贈官旌閭可見當時之公議在朝家樹風奬節之意合施節惠之典而事係恩典請上裁敎以依議施行
정조 23년 · 강
命懸房作弊宮屬嚴刑定配次知中官削名內府
정조 23년 · 목
備局啓言懸房市民等招致査問則所告內各宮房下屬作弊之習庚戌甲寅朝飭申嚴而近年以來弊復如前明禮宮壽進宮於義宮龍洞宮貿易奴子等所率差人逐日輪行於各懸房憑藉貿易虛張其數減價勤買而斤兩則不用稱子任自割去間或轉賣他處現捉於法司價錢亦不趁卽備給雖以卽今未捧者言之各宮些少外上不敢一一指告而龍洞宮奴屬處外上爲一百四十兩此外又復創出防錢名色差人等瞰其賣買旣盡未及新屠之時必以難得之物件猝地求索肆行恐喝故不得已以十文五文錢給送以爲彌縫之計而四宮如此故各宮房差人等轉相視效便成常例一懸房每日所費不下二三兩通計各懸房則幾近三四十兩此爲難支之痼瘼故昨今年屢訴內司捧甘申飭而惟於義宮自去月不以差人使用其外各官則與前無異云故各宮奴子差人等又爲捉來嚴問則奴子等皆爲推諉於差人差人等皆爲無辭自服大抵諸般作弊專由於差人之使用而此皆無賴之類日入弑肆討索作拏便作渠輩之生活矯弊之道惟在於永除其名色而前後申禁非止一再甲寅飭敎尤爲嚴截所謂差人俾不得現形於懸房而宮奴輩終不自貿復縱差人依舊作弊至於防錢又是甲寅以前未現發之事而典僕之稱冤則此一款最爲切骨法綱所在萬萬駭痛外此各宮房則差人或有或無而有差人處其所作弊大體同然犯科之差人宮奴行首所任等竝依甲寅受敎令該曹分等科治當該不飭之次知中官令該府拿問嚴處懸房人等雖爲屢訢於內司往來之差人不爲依定式捉告於該曹一體科治此後則防錢等弊自內司各別糾察痛加禁斷而若復龍衣謬使典僕等卽爲來告本司以爲草記論勘之地事請分付允之敎以其中不飭尤甚之次知中官爲先削名內府而犯科漢之査囚內司者令該曹嚴刑定配所謂外上與防錢等一一官庭推給事分付
정조 23년 · 강
備局以嶺南案付匠稅釐正啓
정조 23년 · 목
備局啓言頃因嶺南匠稅査實狀啓判付問于戶曹則嶺南外匠稅只在於湖南云故替徵與否行會該道矣卽見全羅監司李得臣狀啓則以爲全州等三十二邑案付匠額及錢米布捧納之節竝皆懸錄於成册中而他匠移徵雖或無多同里替徵與良保代定之弊幾乎無邑無之或有自官替當之邑若其以元匠收稅處則絕無而僅有該曹則計其案付而依例收捧各邑則只憑虛錄而不敢減總額雖不多而病民則多道雖不同而爲弊則同弊端今旣呈露變通在所不已修成册上送備邊司竝令稟旨分付爲辭矣取考其成册則各邑匠保五百九名內八名元匠時存五百一名良私塡充店戶爲三百四十五戶匠稅錢六百四十四兩四錢五分內四兩時存元匠處收捧二兩三錢巫女處收捧五百七兩三錢良私保處收捧五十一兩八錢五分自官防納七十九兩店戶處收捧納于戶曹匠稅米一百三十五石內二石十一斗五升元匠處捧納八十五石九斗六升五合良私保處捧納四石六斗自民庫擔當十六石十三斗八升五合自官防納二十五石四斗店戶處捧納而會錄元會矣更考其各邑良私保每名所捧米木數爻則米之六斗以下木代錢之二兩三錢以下在各該保人不可謂之苦役雖以店戶言之旣除烟役每戶收合亦未必爲痼弊而嶺南之特許蠲罷蓋以其稅出無名則今不可異同而第念但罷其稅不善區處則民無實惠而皆歸於各樣募屬事之無義孰甚於此嚴飭道臣米之六斗以上錢之二兩三錢以上一竝減除一通以米則六斗錢則竝後錢二兩三錢奴保則一兩爲定明白曉諭後各編該邑元伍黃白之代店戶所收則一依他戶役例平均定給以補民庫時存元匠及巫女處所捧其數雖些依前仍置至於民庫防給與自官防納自歸除減請以此分付於該曹該道允之
정조 23년 · 강
命狼川民吉來福照律嚴勘
정조 23년 · 목
備局啓言因狼川居民吉來福原情有査實草記之命矣內司官員書員及吉來福處詳細査問則吉來福所告內以爲壬子年間興販次貿取私養木二百六十一株作筏流下之際爲內司下隸所奪故爲推價本往訢內司則自內司至於移送法司而其後又聞價本一千四十四兩已有上下之判付而次知輩中間偸食不爲出給故事甚冤枉有比呼訴云內司書題李鳳頭書員南宗裕所告內以爲壬子年間公用次定差人下送關東之際聞吉來福爲名漢材木二百六十一株偸斫流下爲春川官所屬公云故報于本司發關取來矣不意吉漢忽來內司謂不給價多般作梗故不得已移送法司以爲勘繩之地又於昨秋幸行時吉漢肆然擊錚自刑曹取考其前後文跡以誣罔天聽之罪至於照律刑配自初事狀如斯而已至若價本上下之說屬公之木豈有給價之理此則不待多卞自歸落空次知偸食之說尤爲皮不存之毛云矣更考秋曹文案則祭丑年因內司移文行査本道而屬公委折果如李鳳頭等之所告昨年秋又因吉來福之欺罔天聽照法勘處亦爲的實矣法司處決不止一次前後文案又如是昭在而敢生僥倖之計誣罔呼訴之狀尤極可痛請更爲出付該曹照律嚴勘允之
정조 23년 · 강
重推全羅監司李得臣
정조 23년 · 목
備局啓言頃因全羅監司李得臣狀啓南原長水民家失火登聞遲滯委折査實後營邑間草記論罪事奉承判付有所行會矣卽見該監司所報則以爲南原上番巖距本府爲六十里失火在於二十三日該倅摘奸在於二十四日而報營狀牒塡以二十五日營下之距該府爲一百四十里故二十六日來呈卽遣幕屬使之摘奸第六日始還現長水失火亦在二十三日而任北面距該邑爲五十里該邑距營門又是一百五十里該倅摘奸後報狀成於二十五日者來呈於二十七日發遣幕屬摘奸第五日來現故初四日封啓而近來奸民或以挾戶分稱兩戶或有完戶混稱盡燒之弊故莫重啓聞不敢疏率未免稽遲兩邑倅果能趁卽擧行而摘奸往來之際自爾費日董飭不嚴陳聞差緩之罪惶懍震惕恭俟處分爲辭矣今以報辭觀之則兩邑報營不至稽滯而營裨回告未免過費日子不飭之責當在道臣該道臣請從重推考允之
정조 23년 · 강
命兵曹判書金文淳推考參知嚴耆重推佐郞韓始裕拿處守門將李潤九拿勘
정조 23년 · 목
壯勇營啓言闕內各門摘奸將校來告東所假房直換佩南所房直門牌自金虎門入來云闕門事體何等嚴重而常時金不申飭致有此換佩攔入之擧事極駭然請當該兵曹入直堂上從重推考郞廳拿處守門將亦令該府拿問嚴勘允之敎以卿則以都相一時總察摘奸執頉而爲本兵者常時不能檢察以致門禁之蕩然當該兵判亦爲推考
정조 23년 · 강
飭諭畿伯華留廣留此後雨澤毋只從邑底枚報以致多寡相左
정조 23년 · 목
京畿監司李在學以昨日亥時始雨今日寅時測雨器水深七分馳啓敎以廿八近半寸之雨漢南各邑未及均霑云昨夜七分水深果皆遍及乎近來各邑雨澤只從邑底枚報之致多寡或有相左此後則嚴飭事回諭華留廣留處亦爲下諭
정조 23년 · 강
命嘉山郡守沈鏔改差
정조 23년 · 목
吏曹啓言執義沈奎魯上疏批旨內沈鏔事令該曹詳考繡啓草記事命下矣取考甲寅十二月慶尙道慰諭使李益運狀啓則以巨濟所在均廳漁條三百五十六處內該府使沈鏔就其中魚產豐盛處冬漁條十四處夏漁條九處均廳定稅之外加數捧價合錢一千二十一兩白地取用衰彼海
정조 23년 · 강
遣禮房承旨馳詣太廟永禧殿景慕宮奉審摘奸仍命健元陵獻官李晚秀等看審東五陵局內播植處明陵獻官閔台爀等看審西五陵局內播植處竝爲書啓長陵獻官洪義浩遍審新植處復命仍行春奉審
정조 23년 · 목
敎曰禮房承旨馳詣宗廟永禧殿景慕宮奉審摘奸以來健元陵獻官李晚秀穆陵獻官金熙朝元陵獻官朴基正東五陵局內昨秋今春播植處分掌看審書啓明陵獻官閔台爀弘陵獻官徐龍輔西五陵局內播植處一體看審後書啓而長陵獻官洪義浩前期進去使之遍審新植木處復命而道臣春奉審姑未爲之奉審承旨一體爲之
정조 23년 · 강
命新寧縣監之代口傳差出待下批當日辭朝
정조 23년 · 목
慶尙監司申耆狀啓以爲新寧縣監南正和謂有難安之端齎送印符任情徑發爲先罷黜其罪狀令攸司稟處敎以未差之代口傳差出待下批當日辭朝
정조 23년 · 강
遞承旨李晚秀金熙朝洪義浩金翰東徐英輔以李集斗李書九南公轍金祖淳尹光普代之尋遞光普以丁若鏞代之又遞以沈象奎代之前望也
정조 23년 · 목
敎曰承旨中差祭人許遞令該曹口傳付軍職禮房承旨奉審進去院中當有守廳之人前望單子入之待下批牌招○敎曰新除授承旨中差祭人亦爲許遞前望單子入之待下批牌招察任前望以若鏞批下政院以若鏞方在谷山任所請乘馹上來事下諭命許遞前望入之以象奎批下
정조 23년 · 강
以金魯正爲新寧縣監許㶏爲嘉山郡守口傳也
정조 23년 · 강
命東萊府使金觀柱當刻辭朝發送
정조 23년 · 목
因觀柱因單敎以姑先放送以特陞之故雖不嚴處以謫補例使之當刻辭朝發送
정조 23년 · 강
遞吏曹參議李魯春
정조 23년 · 목
政官牌招開政有命而魯春差祭也
정조 23년 · 강
吏曹判書金載瓉上疏乞守三月緬服之制賜批
정조 23년 · 목
疏略曰臣之情勢有所必辭者昨秋臺臣以臣之居銓時不擇守令疏論甚盛爲銓官而不能審愼於差擬之際致使官方不古則罪合重誅而伊時僚堂以此自引至蒙諒許今臣去就大關四維在聖朝禮使之道亦豈使之强其難强哉且臣方有至哀至切之懇者臣之父母墳山在於距京一舍之地而臣母營窆之初歲運不利不得合祔於臣父墓左竟不免權葬他麓而事故多端歲月易邁居然爲八年之久臣若又荏苒溘先朝露則將爲臣不瞑之恨用是爲懼日夜悲迫頃不得不陳章擅行始過祔左之禮而第伏念臣纔過親葬緬服在躬緬服之制禮意甚重以三月而象三年之禮庸寓人子不匱之思臣永違父母之顏者十年于今而旌翣復出攀呼之際若將更覿而厚壤旋閉舊痛如新餘哀莫伸而惟其至情至願實在於緬服未除之前乞得恩由歸守松楸瞻依寓省定之義昕夕效掃灑之誠以終三月守制之限則在朝家不過爲數朔之暇而在臣則實是十載未遂之情此生難再之願伏乞俯賜鑑憐亟許所請竝解臣本兼諸任仍命選部勿責職事於由限之內批以固無不可從政之義而義起緣情處有時乎無於禮而亦合於禮雖未必引以爲式卿之心誠有可感從違當否欲一問於大臣而決之矣
정조 23년 · 강
命吏曹參判參議令廟堂議薦
정조 23년 · 목
政院啓言政官牌招開政事命下而行判書金載瓉在外參判參議未差無以擧行在前如此之時自廟堂有參判參議薦之例今番何以爲之敎以依例爲之
정조 23년 · 강
遞掌令洪▣鄭澣持平洪宅夏以姜世綸李益恢尹㴠代之竝前望也
정조 23년 · 목
政院以嘉山郡守兩司當署經而除在外差祭無以備員稟敎以在外憲臺山林外許遞前望單子入之待下批牌招使之先署經後謝恩前望以世綸等批下
정조 23년 · 강
以李祖承爲吏曹參判尹行元爲參議備薦也
정조 23년 · 강
有政吏曹判書金文淳參判李書九進
정조 23년 · 목
以金履載爲校理兪漢謨爲戶曹參判金勉柱爲禮曹參判鄭尙愚爲參議
정조 23년 · 강
命內農圃箭串里田及狐島田事令司僕寺詳査草記